钦定古今图书集成/理学汇编/经籍典/第127卷 > 《箫韶九成赋》〈以曲终九成百兽皆舞为韵〉元·稹
## 钦定古今图书集成/理学汇编/经籍典/第127卷 > 《箫韶九成赋》〈以曲终九成百兽皆舞为韵〉元·稹

圣人顺天道，防人欲，布和以调其性，宣乐以察其俗。
气将道志，五声发以成文；化尽欢心，百兽率而叶曲。
茫茫大空，乐生其中；声随化感，律与天通。交四气之
溥畅，贯三光乎昭融。将君子以审乐，故先王以省风。
致同和于天地，谅难究其始终。惟乐之广，于何不有？
包阴阳兮不集不散，降神灵兮或六或九。故季札聆
音而感深，宣尼忘味于弥久。俨覆帱之煦妪，召游泳
以飞走。演自《窅冥》，发于性情。将不动而为动，自无声
而有声。王者通三，我则贯三才而作；阳数有九，我则
至九变而成。不然者，何以调大中？何以继光宅？作终
乐于数四，历君子之凡百。其声转融，其道弥赫。大哉
至乐，于以洪覆。收之而合乎希夷，张之而散乎宇宙。
感天神与地祇，格灵禽与仁兽。扇风化而以赞，则雍
熙之可就。《大韶》命曲，大章同侪。既和且乐，亦孔之皆且。箫为器之至细，凤为王之所怀。乃若惉滞之音感，
清净之化乖。则歌已而于狂客，孰来仪于克谐。恭惟
我君，配天作主。命工典乐，考法师古。浃声教之汪濊，
合尧禹之规矩。闻击“石与鸣球。”“知娱宾而格祖。”同鸟
兽之归仁。承德音以率舞。